**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z., Ministerstvo školstva, vedy, výskumu a športu Slovenskej republiky (ďalej len „ministerstvo“) predkladá Návrh poslancov Národnej rady Slovenskej republiky Evy Smolíkovej, Andreja Danka, Tibora Bernaťáka a Tibora Jančulu na vydanie zákona, ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov, parlamentná tlač 775 (ďalej len „poslanecký návrh zákona“).

Ministerstvo k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je odstrániť nesprávnu prax, v rámci ktorej riaditelia školských zariadení vydávajú vo veciach výchovy a vzdelávania rozhodnutia v správnom konaní. Odstránenie uvedeného problému je potrebné aj vzhľadom na zákon o e-Governmente, ktorý ustanovuje orgánom štátnej správy vydávať a doručovať rozhodnutia v správnom konaní elektronicky.

Ustanovenia zákona č. 596/2003 Z. z., týkajúce sa siete škôl a školských zariadení a Centrálneho registra škôl, školských zariadení, elokovaných pracovísk a zriaďovateľov, sa dopĺňajú alebo precizujú tak, aby umožnili ministerstvu ako správcovi a prevádzkovateľovi centrálneho registra plnenie úloh voči Registru právnických osôb, podnikateľov a orgánov verejnej moci.

Navrhuje sa vylúčiť všeobecný predpis o správnom konaní pri rozhodovaní ministerstva vo veciach experimentálneho overovania podľa § 14 školského zákona vzhľadom na špecifiká rozhodovacích procesov, ktoré uvedený inštitút zahŕňa.

Poslanecký návrh zákona nemá podľa predkladateľov vplyv na rozpočet verejnej správy, sociálne vplyvy, vplyvy na podnikateľské prostredie, životné prostredie, na informatizáciu spoločnosti ani na služby verejnej správy pre občana.

**Stanovisko**

Ministerstvo zaujíma k predloženému poslaneckému návrhu zákona nasledovné stanovisko:

Ministerstvo oceňuje poslanecký návrh zákona z dôvodu, že môže prispieť k správnej aplikácii zákona č. 596/2003 Z. z. a správneho poriadku v rámci rozhodovacích procesov v školách a školských zariadeniach a k zabezpečeniu fungovania referenčného Registra právnických osôb, podnikateľov a orgánov verejnej moci, medzi ktorého zdrojové registre patrí aj Centrálny register škôl, školských zariadení, elokovaných pracovísk a zriaďovateľov, prevádzkovaný ministerstvom. Z uvedeného dôvodu ministerstvo s poslaneckým návrhom zákona **súhlasí**.

**Záverom ministerstvo odporúča vláde Slovenskej republiky, aby s predloženým návrhom** poslancov Národnej rady Slovenskej republiky Evy Smolíkovej, Andreja Danka, Tibora Bernaťáka a Tibora Jančulu na vydanie zákona, ktorým sa mení a dopĺňa zákon č. 596/2003 Z. z. o štátnej správe v školstve a školskej samospráve a o zmene a doplnení niektorých zákonov v znení neskorších predpisov (tlač 775) **vyslovila súhlas.**